b'\n_START_ARTICLE_\nSiilitien metroasema\n_START_SECTION_\nHistoria\n_START_PARAGRAPH_\nSiilitie oli yksi Helsingin metron ensimm\xc3\xa4isen\xc3\xa4 avatuista asemista, 1. kes\xc3\xa4kuuta 1982, ja sen suunnittelivat Jaakko Ylinen ja Jarmo Maunula. Siilitien metroaseman kohdalle valmistui vuonna 1971 metron koeradan my\xc3\xb6t\xc3\xa4 v\xc3\xa4liaikainen puulaituri, josta vei tuolloin ensimm\xc3\xa4iset metron koejunat Vartiokyl\xc3\xa4n metrovarikolle. _NEWLINE_Loppuvuodesta 2011 tehtiin p\xc3\xa4\xc3\xa4t\xc3\xb6s aseman peruskorjaamisesta, joka maksaa yhteens\xc3\xa4 9,4 miljoonaa euroa. Peruskorjauksen aikana remontoitiin lippuhalli, laiturikatos ja laituri. Kiviportaat ja yhdet rullaportaat korvattiin kolmen rullaportaan rivist\xc3\xb6ll\xc3\xa4, jossa normaalisti yksi rullaporras johtaa yl\xc3\xb6s metroasemalle ja kaksi alas. Lis\xc3\xa4ksi asemalla tehtiin samalla automatisointiin liittyv\xc3\xa4t ty\xc3\xb6t, joiden lis\xc3\xa4ksi aseman viihtyisyytt\xc3\xa4, turvallisuutta ja ekologisuutta parannettiin LVI- ja s\xc3\xa4hk\xc3\xb6j\xc3\xa4rjestelmi\xc3\xa4 uusimalla sek\xc3\xa4 asentamalla aseman katolle aurinkopaneelit. Sen lis\xc3\xa4ksi laiturialueelle rakennettiin uusi poistumistie, ja sis\xc3\xa4\xc3\xa4nk\xc3\xa4yntihalli sai kioskin ja automaattivessan. Peruskorjaus valmistui kes\xc3\xa4kuussa 2013. Ty\xc3\xb6 palkittiin Vuoden 2013 Ter\xc3\xa4srakenne -palkinnolla.'